Inițiativa legislativă privind votul în diaspora a fost adoptată de Senat: Românii din afara granițelor vor putea vota timp de trei zile

Proiectul legislativ privind votul în diaspora a fost adoptat luni de plenul Senatului cu 75 de voturi ”pentru”, zero ”împotrivă și 9 abțineri, după ce anterior Comisia juridică adoptase un raport de admitere cu amendamente.

Proiectul a fost elaborat săptămâna trecută de Comisia parlamentară comună, cele mai importante noutăți fiind prelungirea duratei de vot la trei zile – vineri, sâmbătă şi duminică şi prelungirea duratei de vot pe parcursul zilei până la ora 24,00, permiţând tuturor celor care sunt în incinta consulatelor sau ambasadelor, în incinta secţiilor de votare să voteze şi după ora 21,00. O altă modificare a legii vizează introducerea votului prin corespondenţă pentru alegerile prezidenţiale, votul prin corespondenţă putând fi folosit până acum la alegerile parlamentare.

Principalul element de noutate din perspectiva alegerilor prezidenţiale, adoptat în comisia juridică a Senatului, este legat de finanţarea campaniilor electorale.

„Partidele politice vor putea finanţa din bugetele proprii campanii electorale prezidenţiale, în ideea de a scoate cumva la suprafaţă finanţarea. Puţin probabil de crezut că un candidat, indiferent cât ar fi el de potent, sigur nu avem un Donald Trump, îşi poate finanţa singur campania electorală. Pentru a înlătura cât se poate de mult această formă de suspiciune, cine, cum finanţează şi partidele îşi asumă un candidat, să poată finanţa din resursele proprii un candidat la prezidenţiale”, a precizat senatorul PSD Robert Cazanciuc, președintele comisiei juridice a senatului.

În context, preşedintele AEP, Florin Mituleţu-Buică, a spus că cea mai importantă modificare este cu privire la finanţarea campaniei de către partidul care a propus candidatul, deoarece în textul modificat în legea 334 în anul 2015 apare că doar candidaţii îşi pot finanţa campania electorală, banii rambursându-se.

„Acum prindem aceleaşi reguli cu privire la finanţare de către partid a campaniei electorale, cât şi sume din subvenţiile de la bugetul de stat”, a subliniat preşedintele AEP.

Senatul este primă Cameră sesizată în acest caz, iar legea urmează să fie trimisă deputaților, care au cuvântul decisiv. Votul final în Camera Deputaților ar urma să aibă loc miercuri.

Foto: Inquam Photos / Octav Ganea